Broj: 711-I-1548-P-27/18-09-8

Zagreb, 25. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Ante Čikotića, državnog tajnika u Ministarstvu zaštite okoliša i energetike do 28. travnja 2017.g.,** na 25. sjednici, održanoj 25. listopada 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Ante Čikotića, državnog tajnika u Ministarstvu zaštite okoliše i energetike do 28. travnja 2017.g., vezano za imenovanje supruge dužnosnika predsjednicom Upravnog vijeća Javne ustanove „Park prirode Papuk“, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 6. ZSSI-a propisano je da su zamjenici ministara dužnosnici u smislu navedenog Zakona. Povjerenstvo ukazuje da je Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te da se na iste primjenjuju odredbe ZSSI-a, s obzirom da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena je izmjena riječi „zamjenik ministra“ u „državni tajnik“. Ante Čikotić je stoga povodom obnašanja dužnosti državnog tajnika u Ministarstvu pravosuđa, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvu je 22. siječnja 2018.g. podnesena anonimna prijava mogućeg sukoba interesa protiv dužnosnika Ante Čikotića, koja je zaprimljena pod brojem: 711-U-298-P-27/18-01-5. U prijavi se u bitnome navodi da je za u razdoblju u kojem je dužnosnik Ante Čikotić obnašao dužnost državnog tajnika u Ministarstvu zaštite okoliša i energetike, supruga navedenog dužnosnika imenovana za predsjednicu Upravnog vijeća Javne ustanove „Park prirode Papuk“.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 133. Zakona o zaštiti prirode („Narodne novine“ broj 80/13.) propisano je da javnom ustanovom za upravljanje zaštićenim područjima upravlja upravno vijeće koje ima najviše pet članova. Sastav, način izbora, broj članova i trajanje njihova mandata te način donošenja odluka upravnog vijeća uređuje se aktom o osnivanju i statutom. Predsjednika i članove upravnog vijeća javnih ustanova za upravljanje nacionalnim parkom i parkom prirode imenuje i razrješuje ministar.

Povjerenstvo je izvršilo uvid i u Statut Javne ustanove „Park prirode Papuk“ kojim je, u članku 13., propisano da navedenom ustanovom upravlja Upravno vijeće koje ima predsjednika i četiri člana. Jednog člana Upravnog vijeća biraju radnici Ustanove iz svojih redova u skladu s odredbama posebnog propisa kojim se uređuju radni odnosi. Mandat predsjednika i članova Upravnog vijeća traje 4 godine.

Uvidom u izvadak iz sudskog registra Trgovačkog suda u Bjelovaru utvrđeno je da je pod matičnim brojem subjekta: 010043937, OIB: 09100391705 upisano trgovačko društvo Javna ustanova „Park prirode Papuk“. Kao jedini osnivač navedene ustanove upisana je Republika Hrvatska.

Na zahtjev Povjerenstva Ministarstvo zaštite okoliša i energetike dostavilo je 2. srpnja 2018.g. očitovanje u kojem se ukazuje na ranije navedene odredbe Zakona o zaštiti prirode te Statuta Javne ustanove „Park prirode Papuk“. U privitku dopisa dostavljena je odluka o imenovanju predsjednice Upravnog vijeća Javne ustanove „Park prirode Papuk“ od 27. siječnja 2017.g. koja je stupila na snagu danom donošenja, a kojom je ministar nadležan za poslove zaštite prirode imenovao Sonju Čikotić predsjednicom Upravnog vijeća navedene ustanove.

U svom dopisu od 19. srpnja 2018.g. Ministarstvo zaštite okoliša i energetike pojašnjava da se za imenovanje predsjednika i članova Upravnog vijeća Javne ustanove „Park prirode Papuk“ nije proveo javni natječaj, što je u skladu s člankom 133. Zakona o zaštiti prirode. U dopisu se nadalje navodi da Ministarstvo ne raspolaže informacijama na čiji prijedlog je tadašnji ministar zaštite okoliša i energetike donio odluku o imenovanju od 27. siječnja 2017.g. jer imenovanje predsjednika i članova upravnih vijeća nacionalnih parkova i parkova prirode predstavlja diskrecijsku ocjenu ministra nadležnog za poslove zaštite prirode.

Povjerenstvo je potom zatražilo očitovanje dužnosnika Slavena Dobrovića koji je kao tadašnji ministar zaštite okoliša i energetike donio odluku o imenovanju Sonje Čikotić predsjednicom Upravnog vijeća Javne ustanove „Park prirode Papuk“.

U dostavljenom očitovanju od 12. listopada 2018.g. dužnosnik Slaven Dobrović navodi da je gđu Sonju Čikotić upoznao još dok je obnašala dužnost zamjenice ministra regionalnog razvoja i fondova Europske unije koju je tada često susretao te surađivao s istom vezano za korištenje sredstava iz strukturnih fondova Europske unije. Dužnosnik navodi da je ubrzo uočio njeno snalaženje i dobro poznavanje ovog segmenta u kojem propusti obično završe penalizacijom i financijskom štetom za proračun jedinica lokalne, odnosno područne (regionalne) samouprave ili države. Upravo je navedeno bio dužnosnikov motiv za imenovanje Sonje Čikotić predsjednicom Upravnog vijeća Javne ustanove „Park prirode Papuk“. Naime, Park prirode Papuk bio je u razdoblju vrlo intenzivnog korištenja sredstava iz fondova Europske unije te se samo za projekt GEOPRIČE UNESCO GEOPARKA preko 65 milijuna kuna financiralo iz strukturnih fondova Europske unije. Osim navedenog, dužnosnik Slaven Dobrović navodi da je gđa Sonja Čikotić prije obnašanja dužnosti u Vladi Republike Hrvatske bila voditeljica Ureda za međunarodnu suradnju, znanstvene i stručne projekte na Sveučilištu Josipa Jurja Strossmayera u Osijeku što također govori o njenim kompetencijama za obavljanje funkcije predsjednice Upravnog vijeća navedene ustanove. Zaključno, dužnosnik navodi da je odluku o imenovanju gđe Sonje Čikotić donio samostalno, vodeći se kriterijima stručnosti i znanja koje je u njoj prepoznao.

Povjerenstvo je iz prikupljenih podataka i dokumentacije utvrdilo da, sukladno Zakonu o zašiti prirode, odluka o imenovanju predsjednika i članova Upravnog vijeća Javne ustanove „Park prirode Papuk“ predstavlja diskrecijsku odluku nadležnog ministra koju ministar donosi bez prethodno provedenog javnog natječaja. Nadalje, iz očitovanja dužnosnika Slavena Dobrovića koji je, kao tadašnji ministar zaštite okoliša i energetike, imenovao gđu Sonju Čikotić predsjednicom Upravnog vijeća navedene ustanove proizlazi da je isti odluku o imenovanju donio na temelju vlastite procjene te dotadašnjeg suradnje s gđom Čikotić.

Slijedom navedenoga, Povjerenstvo nije steklo saznanja iz kojih bi proizlazilo da je dužnosnik Ante Čikotić, kao državni tajnik u Ministarstvu zaštite okoliša i energetike, na bilo koji način sudjelovao u postupku imenovanja svoje supruge za predsjednicu Upravnog vijeća Javne ustanove „Park prirode Papuk“ niti da je utjecao na donošenje takve odluke.

S obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Ante Čikotića, donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Ante Čikotić, osobna dostava

2. Objava na internetskoj stranici Povjerenstva

3. Pismohrana